 

**בבית הדין הצבאי לערעורים**

בפני:

**אלופה אורלי מרקמן** **–** נשיאה

בעניין:

**ח/XXXXXXX טור' א' צ' ק' –** המבקש (ע"י ב"כ, עו"ד מנחם שטאובר)

**נ ג ד**

**התובע הצבאי הראשי –** המשיב (ע"י ב"כ, סרן לירן שצ'וקין; קמ"ש לוטם בוהדנה)

בקשה להרחבת הרכב בערעור מעצר. הבקשה נדחתה.

**ה ח ל ט ה**

1. לפניי בקשתו של טור' ק' להורות כי ערעור המעצר שהגיש (ע"מ 64092-08-25) יידון לפני מותב של שלושה שופטים צבאיים-משפטאים של בית הדין הצבאי לערעורים, בהתאם להוראת סעיף 241א לחוק השיפוט הצבאי, תשט"ו-1955.
2. כנגד המבקש הוגש כתב אישום המייחס לו עבירה של עריקה, לפי סעיף 92 לחוק השיפוט הצבאי. בית הדין המחוזי הורה על מעצרו של המבקש עד לתום ההליכים בעניינו (מ"ת 62409-07-25 מיום 21 באוגוסט 2025) והמבקש מערער על החלטה זו. נטען, כי ערעור המעצר עוסק, בין היתר, בטענה לאכיפה בררנית פסולה של קבוצה שאליה משתייך המבקש (בני המגזר החרדי) וכי הטענה מעוררת "**שאלות עקרוניות ורגישות במיוחד**, הנוגעות לעקרונות יסוד של שוויון בפני החוק, מדיניות האכיפה של חוק שירות ביטחון, והאיזון שבין שיקולים דתיים, תרבותיים וחברתיים לבין חובת הגיוס הכללית" (הדגשות במקור). לפיכך, כנטען, מן הראוי לקיים את הדיון בערעור המעצר לפני מותב של תלתא.
3. התביעה מתנגדת לבקשה ולשיטתה, "עניינו של המבקש, וההחלטה בבית הדין הצבאי המחוזי אינם מהווים חידוש של הלכה או שינוי של הלכה קיימת ובלאו הכי אין מקום לדון בהם" במסגרת תקיפה עקיפה של החובה להתייצב לפי דין, אגב ערעור מעצר.

**דיון והכרעה**

1. סעיף 243(ג) לחוק השיפוט הצבאי קובע כי "על החלטה בעניין פקודת מעצר בערכאה ראשונה...רשאים הנאשם או התובע לערער לבית הדין הצבאי לערעורים, אשר ידון בערעור **בשופט צבאי-משפטאי אחד**" (הדגשות הוספו). הוראה בדבר הרכבת מותב תלתא נתונה לסמכות נשיא בית הדין הצבאי לערעורים, מקום בו "סבר כי הדבר נחוץ מפני **חשיבותו** או **קשיותו** של העניין, או מפאת **חידושה של הלכה** שנפסקה בענין" (הדגשות הוספו, סעיף 241א לחוק). תנאי הסעיף דומים לתנאי בקשת רשות ערעור על פסק דין של בית הדין הצבאי לערעורים (סעיף 440ט לחוק השיפוט הצבאי, המדבר "בשאלה משפטית שיש בה חשיבות, קשיות או חידוש") או להליכי דיון נוסף לפני בית המשפט העליון (סעיף 30 לחוק בתי המשפט [נוסח משולב], התשמ"ד-1984, שלפיו, בין היתר, בנסיבות, שבהן "מפאת חשיבותה, קשיותה או חידושה של הלכה שנפסקה בעניין, יש ... מקום לדיון נוסף"). ואכן, גם בהצעת החוק בנושא, בואר כי סמכות זו שמורה ל"מקרים מיוחדים, שבהם מעורר הדיון קושי או שיש בנושא הנדון משום חידוש הלכתי" (סעיף 8 להצעת חוק השיפוט הצבאי (תיקון מס' 34), התשנ"ז-1977, ה"ח 2680, 282). כך למשל, נדון ערעור מעצר שבמסגרתו **חודשה** הלכה בנוגע לנקיטת חלופת מעצר בעבירות של שימוש בסם מסוכן לפני הרכב של שלושה (ע"מ/11/98 **רב"ט מילשטיין נ' התובע הצבאי הראשי** (1998)); וכך נדון ערעור מעצר בעבירת אינוס לפני הרכב של שלושה לנוכח "האפשרות שתתעוררנה במקרה זה שאלות עקרוניות לגבי עילת המעצר עד תום ההליכים, וסוגיית חלופת המעצר, בהליכי שפיטה צבאיים בעבירות פליליות מובהקות (להבדיל מעבירות כגון נפקדות ושימוש בסם)" (ע"מ 37/97 **טור' שוויד נ' התובע הצבאי הראשי**, פסקה 4 (1997)).
2. דא עקא, שבמקרה שלפנינו מעלה הסנגור טענות שאף כי ראוי שיבוררו עד תום וייבחנו לעומק בדיון בערעור המעצר לגופו - המסגרת הנורמטיבית לדיון בהן הותוותה זה מכבר בהלכה הפסוקה (ראו: בש"פ 7148/12 **כנאנה נ' מדינת ישראל** (14.10.2022); וראו הסקירה בע"מ/15/20 **טור' יהודה נ' התובע הצבאי הראשי** (2020) ובע"מ 25/17 **טור' בצלאל נ' התובע הצבאי הראשי** (2017)). עניין לנו, אפוא, בטענות שעיקרן יישומו של הדין על העניין הקונקרטי. שאלות של בירור הטענות והבסיס העובדתי להן, ויישומה של ההלכה פסוקה אינן מסוג השאלות המצדיקות דיון לפני מותב של תלתא. וכבר הוטעם, כי "דרכו של עולם, כי כל החלטה מוסיפה לפסיפס הדין, אשר לא אחת, מתפתח עקב בצד אגודל. אולם... מכאן ועד להצדקה להרכבת מותב תלתא ... רב המרחק" (עלב"ש 125/13 **רב"ט דנישמן נ' התובע הצבאי הראשי** (2011)).
3. לפיכך, לא מצאתי להיעתר לבקשה להרחיב את ההרכב הדן בערעור המעצר.
4. מזכירות בית הדין הצבאי לערעורים תתאם מועד קרוב לדיון בערעור המעצר.

ניתנה היום, ג' באלול התשפ"ה, 27 באוגוסט 2025 בלשכה, ותועבר לצדדים על ידי המזכירות.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אלופה אורלי מרקמן   
 נשיאת בית הדין הצבאי  
 ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצין בית הדין**